Leo Pitkänen

Leo Esko Antero Pitkänen (s. 20. tammikuuta 1958, Rauma mlk) on suomalainen yrittäjä ja hallitusammattilainen. 
Pitkänen oli vuosina 1991–2005 omistajana ja toimitusjohtajana Sirkan Tähti Oy:ssä ja Lapland Hotels -ketjussa, jonka liiketoiminta kasvoi nopeasti kattamaan useita hotelleja, hiihtokeskuksia ja ohjelmapalveluyrityksiä. Lapland Hotels -ketjun myynnin jälkeen Pitkänen on jatkanut toimintaansa yrittäjänä, sijoittajana, liiketoiminta-asiantuntijana ja hallitusammattilaisena.
Nuoruus.
Pitkänen vietti lapsuutensa Kaarolla, Raumalla. Kesäisin Pitkänen matkusti merikapteeni-isänsä mukana merillä eri puolilla maailmaa. Pitkänen valmistui Aronahteen lukiosta Raumalta vuonna 1978 ja muutti Turkuun. Varusmiespalveluksen hän suoritti Upinniemessä 1979 (vihreä baretti, Rannikkojääkärikurssi nro 1). Armeijan jälkeen Pitkänen työskenteli Rannikkolaivastossa ja kävi Päällystöopiston Merisotakoulun vuonna 1981. Päällystöopiston kakkoskurssin hän suoritti Otaniemen Poliisiopistossa. Valmistuttuaan Pitkänen siirtyi Merivartiostoon ja toimi siellä muun muassa Suomenlinnan Merivartioaseman päällikkönä.
Ura matkailualalla.
Majoitus- ja ravintola-alalle Pitkänen siirtyi vuonna 1990. Sitä ennen hän oli jo usean vuoden ajan tehnyt Merivartioston tehtävien rinnalla osa-aikaisesti töitä vaimonsa Marjut Pitkäsen vanhempien perustamassa Hotelli Sirkan Tähdessä, Kittilässä. 
Vuonna 1991 Hotelli Sirkan Tähti siirtyi Leo ja Marjut Pitkäsen omistukseen. He ostivat myös Levin huipulla sijaitsevan Näköalaravintola Tuikun. Toiminta laajeni edelleen, kun Sky Hotel Rovaniemi ja Levin Safarit siirtyivät Pitkästen omistukseen ja Kittilän lentokentälle avattiin ravintola. Pitkäset rakensivat Lapland Holiday Hotels -konseptin, jossa yhdistettiin ohjelmapalveluiden, majoituksen ja ravintolapalveluiden myynti. Vuonna 1997 toimintaa laajennettiin Ylläkselle, kun Pitkäset hankkivat Arsenalilta enemmistöomistuksen Äkäslompolon hotelleista (Äkäshotelli ja Ylläskaltio) ja rinnekeskuksesta. Samaan aikaan omistukseen siirtyi Hotelli Lapin Pohtimo Rovaniemeltä. Incoming-toimisto Northern Star Tours perustettiin Helsinkiin vuonna 1996. 
Laajentuminen perustui aktiiviseen ulkomaanmarkkinointiin, Pitkänen kulki säännöllisesti markkinointi- ja myyntimatkoilla Finnairin tukemana mm. Japanissa, Saksassa, USA:ssa ja Benelux-maissa. Tuotteet suunniteltiin yhdessä kansainvälisten matkanjärjestäjien kanssa. Esimerkiksi revontulimatkailu kehitettiin Japanin markkinoille yhteistyössä Fumiyasu Sakatan (Northern Express) ja Sodankylän observatorion kanssa. 
Pitkänen oli mukana myös Levin ja Ylläksen alueorganisaatioissa ja Lapin Matkailu Oy:ssä ja Lapin Markkinointi Oy:ssä, joissa kehitettiin ja toteutettiin yhteismarkkinointikampanjoita ja myyntiä. 
2000-luvun alussa Pitkäset muuttivat ketjun nimen Lapland Hotelsiksi. Ketjuun kuului kolme hiihtokeskusta ja kahdeksan hotellia, joissa oli yhteensä 700 huonetta tai mökkiä, 5000 asiakaspaikkaa ravintoloissa ja sesonkina noin 700 työntekijää. Vuonna 2002 Ylläs valittiin vuoden hiihtokeskukseksi. Samana vuonna neuvoteltiin yrityskaupoista Jorma Terentjeffin kanssa, mutta neuvottelut kariutuivat. Samana vuonna kirurgi Pertti Yliniemi tuli osakkaaksi Sirkantähti Oy:öön. Vuonna 2005 Pitkäset myivät Lapland Hotelsin osake-enemmistön Yliniemelle, joka on jatkanut Lapland Hotelsin kehittämistä menestyksekkäästi.
Ura liiketoiminta-asiantuntijana.
Vuoden 2005 jälkeen Pitkänen on jatkanut toimintaansa sijoittajana, liiketoiminta-asiantuntijana ja hallitusammattilaisena sekä asiantuntijatehtävissä mm. Finnish Consulting Group Oy:ssä, ELY-keskuksessa (2009–2012) ja TE-keskuksessa (2006–2010). Pitkänen oli mukana osa-omistajana ja hallituksen puheenjohtajana Hill Invest Group Oy:ssä Ellivuoressa 2016–2018 ja hallituksen jäsenenä Lomakeskus Huhmari Oy:ssä Polvijärvellä vuosina 2017–2023. Pitkänen toimi 2010-luvulla myös Lapin elämysteollisuuden osaamiskeskuksessa, Lapin Markkinointi Oy:ssä ja Pidä Lappi Siistinä ry:ssä. 
Pitkänen laatii erityisesti matkailualan yrityksille realistisia kannattavuus- ja invstointilaskelmia sekä ennusteita. 
Pitkäsen nykyisiä (2025) tehtäviä ja vastuita:
Luottamustoimet ja yhteiskunnallinen osallistuminen.
Leo Pitkänen on toiminut luottamustehtävissä niin kunnallisella, maakunnallisella kuin kansallisellakin tasolla, erityisesti matkailun, elinkeinoelämän ja aluekehityksen parissa. 
Yksityiselämä.
Leo Pitkänen on naimisissa kolmatta kertaa. Hänellä on kolme poikaa ja kaksi lastenlasta.